Afrikaanse treffers 1993: Ek mis jou elke dag 'n bietjie meer – Rina Hugo en Gé Korsten | Maroela Media
André Schwartz was terug met sy derde Afrikaanse album, Ritme deur die nag, met die treffers "Ek weet jy sal bly" en "Kan nie langer wag nie". Anneli van Rooyen se eerste album in drie jaar, Daar's musiek, het naas die titelsnit ook die treffer "Dagbreek" bevat. Coenie de Villiers het vier jaar tevore laas 'n album vrygestel; Hartland het die treffers "Die see by Paternoster", "Solly en Ma" en "Kaneelverkoper" (saam met Lesley Rae Dowling) opgelewer.
Rina Hugo. Foto: Musicians.co.za
Dit is ironies dat die oplewing in Afrikaanse musiek eers plaasgevind het omtrent tien jaar nadat Afrikaanse Treffers vir die laaste keer uitgesaai is. Aan die ander kant moet 'n mens in gedagte hou dat die koms van gemeenskapsradiostasies in die 1990's ook 'n groot verskil gemaak het. Daar was nie meer noodwendig net een landwye radiostasie wat Afrikaanse musiek bevorder het nie en die feit dat gemeenskapsradiostasie soos paddastoele opgeskiet het, het aan opkomende kunstenaars die platform gebied wat hulle nodig gehad het.
Daarby het kunstefeeste soos die KKNK, Innibos en Aardklop ook in die 1990's ontstaan en hulle die geleentheid gebied om voor groter gehore op te tree, al was dit hoofsaaklik op gratis verhoë. Hoe ook al, Afrikaanse Treffers het Afrikaanse musiek bevorder in 'n tyd toe mense met reg daarop neergesien het. Dié program het egter ook die veranderinge wat deur die jare plaasgevind het, eerstehands beleef (by gebrek aan 'n beter woord) en mense blootgestel aan enige nuwe Afrikaanse musiek wat in hierdie tyd vrygestel is.
Hoewel dit dalk nie meer heeltemal nodig is om Afrikaanse musiek op hierdie manier te bevorder nie omdat omtrent elke gemeenskapsradiostasie sy eie trefferslys het, wonder 'n mens of 'n soortgelyke program nie dalk 'n goeie idee is nie.